<classify> BAADHI ya viongozi wa serikali na vyama vya siasa wameipongeza Serikali ya Mapinduzi ya Zanzibar kwa kuanzisha utaratibu mpya wa kuwakumbuka na kuwaenzi marais wastaafu ambao walioongoza Zanzibar kwa nyakati tofauti.Waziri asiye na wizara maalumu ambaye ni makamu mwenyekiti chama cha Ada Tadea, Ali Juma Khatib alisema utaratibu huo ni mzuri ambao unatoa nafasi ya wananchi na kizazi kipya kufahamu mchango wa viongozi hao kwa taifa la Zanzibar. Khatib alisema hayo mara baada ya kuhudhuria ibada ya kumuombea dua aliyekuwa Makamu wa rais Muungano marehemu Dk Omary Ali Juma, Wawi Pemba.Alisema kwa muda mrefu viongozi hao walikuwa hawakumbukwi kitaifa pamoja na kuombewa dua ambapo kazi hiyo hufanywa na familia zao tu. Tunampongeza kwa dhati rais wa Zanzibar pamoja na Baraza la Mawaziri kwa uamuzi wake wa kuanzisha utaratibu wa kuwakumbuka viongozi wakuu wakiwemo marais wastaafu... awali ni rais kwanza tu hayati Karume ndiye aliyekuwa akikumbukwa kitaifa,alisema.Aidha Waziri wa Afya, Hamad Rashid Mohamed alisema kitendo cha kuwakumbuka mashujaa waliofanya kazi kubwa kuleta ukombozi wa Zanzibar utasaidia kuwajulisha vijana kufahamu kazi kubwa iliyofanywa kwa wakati huo. Kwa mfano alisema kiongozi maarufu na mwanasiasa aliyefanya kazi kubwa ya kuzaliwa kwa ASP, Sheikh Thabit Kombo alikuwa amesahaulika mbele ya jamii ya watu wa Wazanzibari.Huu ni utaratibu mzuri ambao sasa utawakumbusha vijana wetu kufahamu mchango wa viongozi waasisi... wapo watu walikuwa tayari wamemsahau sheikh Thabit Kombo ambaye ni mwasisi wa harakati za siasa Zanzibar, alisema.Mmoja ya watoto wa aliyekuwa rais mstaafu wa Zanzibar Aboud Jumbe Mwinyi, Mustafa Aboud Jumbe alisema wamefurahishwa na utaratibu huo wa kuwakumbuka viongozi waliotumia muda wao kuleta maendeleo kwa maslahi ya Wazanzibari. Tunaipongeza Serikali ya Mapinduzi ya Zanzibar kwa kuanzisha utaratibu wa kuwakumbuka na kuwaombea dua viongozi wastaafu wa Zanzibar kwa mchango wao mkubwa kwa taifa, alisema. Serikali ya Mapinduzi ya Zanzibar imetangaza utaratibu mpya wa kuwaenzi na kuwakumbuka viongozi wakuu wa kitaifa ambao walifanya kazi kubwa kuleta ukombozi wa Zanzibar kwa kusoma kisomo cha dua.  <topic>: KITAIFA 